**Versuri despre uitare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vom dezminți cândva că am trăit

Povestea unui vis ce nu se spune

Și vom nega în gând că ne-am iubit

Ca doi nebuni veniți din altă lume.

Te voi uita, și tu mă vei uita,

Cu o dorință stranie voi merge

Pe plaja lunii unde umbra ta

Peste a mea se culcă și o șterge.

Sau poate nu, că timpul ne-o sculpta

În stânca lui, două statui de sare,

De te-oi uita sau de mă vei uita

Vom scrie versuri noi despre uitare.

- Azi mă dezic de vânturi și furtuni,

Nu-mi risipesc pe drumuri sterpe gândul,

În palmele uimirii când m-aduni

Prin suflet trec corăbii explorându-l.

Oricâte mări s-ar așeza-ntre noi,

Răpuși de dor, cu mâinile pe armă,

Vom naviga pe ele amândoi,

Sfidând voit o lege sau o karmă.

De tine de-o să uit voi apleca

Urechea peste inima-mpietrită

S-ascult cum bați acolo, undeva,

Dar urma ta în stânca mea-i cioplită.

Liliana Trif Ioan Grigoraș